Jytte Andersen (S), 2003-03-20:
Jeg vil gerne sige tak til ministeren for besvarelsen.
Jeg synes, der i hvert tilfælde faldt nogle formuleringer, nogle ord, som giver os håb om, at vi kan komme lidt længere, eksempelvis at der skal en kraftanstrengelse til, og at der er mange ting, der skal ses på, og at der skal satses på hele registeret.
Det er vi sådan set meget enige i.
Jeg er sådan set også meget godt tilfreds med den proces, som ministeren lægger frem.
Det blev, sådan som jeg talte det op, ikke mindre end tre konferencer.
Det er jo da trods alt noget.
Men nu gør konferencer det ikke alene, så derfor vil jeg godt i mine par minutter her lige få afdækket lidt nærmere, hvad ministeren kunne forestille sig at mene.
Den task force-rapport - apropos vores tidligere debat er det måske ikke det bedste at give kommende rapporter et fremmedord som navn, vel, men lad det nu ligge - er jo kommet med en lang række anbefalinger, hvoraf ministeren tog en af dem op, nemlig læseplaner, og han havde lidt en filosoferen
over: Stiller man krav til musikskolernes læseplaner, bliver det så på bekostning af færre musikskoler?
Der vil jeg bare give den melding fra Socialdemokratiet, at vi synes, det er utrolig vigtigt, at musikskolerne er lokalt forankret.
Vi ved, at skal vi skabe en fødekæde, hvor alle potentielle talenter får mulighed for at spille - for så vidt også dem, der ikke er talenter -
så spiller geografien en afgørende rolle.
Derfor ja til nogle læseplaner, ja til en større faglighed i musikskolerne, men uden at det er på bekostning af færre skoler og større afstande mellem hjem, skole og musikskole.
Vi havde faktisk håbet, at ministeren omkring musikskoler havde givet os en fornemmelse af, om det var et prioriteret område, også økonomisk.
For sandheden er jo den, at den refusionsordning, der er på musikskolerne i øjeblikket, er i bund, helt nede på 15,9 pct., hvor loven giver mulighed for, at det er 25 pct.
Jeg synes faktisk, at der var en oplagt mulighed for her i vores musikbestræbelser at sige: Over en f.eks. 3-4-årig periode vil vi stræbe efter at komme op på de 25 pct.
Det vil Socialdemokratiet meget gerne bidrage til.
Vi har aldrig været det, det erkender vi
blankt, men der er skåret ganske voldsomt ned her på det seneste.
Men jeg synes godt, at vi med de gode erfaringer, der er på musikskolerne, og den task force-undersøgelses anbefalinger kunne sige, at her er et satsningsområde, som kan hæve musikskolernes udviklingsmuligheder. En anden bemærkning er om symfoniorkestre.
Jeg tror, det ville være en glimrende idé, at symfoniorkestrene fik et bredere repertoire og favnede nogle flere publikummer ind, og der vil jeg godt benytte lejligheden til at anerkende og rose Det Kongelige Teaters udspil, som blev præsenteret i Berlingske Tidende forleden dag, hvor man vitterlig har gjort sig nogle meget gode anstrengelser for at spørge: Hvor er der nogle grupper, som ikke umiddelbart og i dag frekventerer Det Kongelige Teater? Vi må prøve at satse lidt bredere, altså på børn og unge.
Det synes vi faktisk at symfoniorkestrene kunne lade sig inspirere af.
Jeg ville egentlig godt høre ministeren efterfølgende i den her debat.
Der er ophavsretskonference den 30. marts.
Det er fint nok med en konference.
Men hvad er der sådan set af konkrete overvejelser fra ministerens og regeringens side
Altså en form for hjælp til selvhjælp, for de bliver jo klemt i de meget kommercielle pladeselskaber.
Det synes jeg bør være et politisk satsningsområde.
De blev skåret ned ganske hårdhændet, og så kom der 5,8 mio. kr. fra tipsmidlerne oven i.
Det er fint nok i forhold til transport og honorarer, altså støtte, men faktisk er det jo et sikrere finansieringsgrundlag at være eksplicit på finansloven, og det synes jeg faktisk vi bør bestræbe os på i den kommende tid
Vi havde også gerne set, at ministeren - men det lå måske i det der med EU og nye vinde - havde en lidt bredere vifte omkring nogle initiativer for musikeksport
, ligesom vi har haft det for filmeksport.
Så der er mange ting, vi stadig væk kan diskutere.